KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2023. december 06-án 14 óra 00 perctől a Városháza 131 -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Takácsné Varga Ágnes, Gelencsér Júlia, Gelencsér Attila, Harsányi Zsolt, Illés Péter Gábor, Stampf Ervin Rába Kálmán (8 fő)

***Meghívottak:*** Dr. Zalán Gábor jegyző, Dr. Nagy Edina aljegyző, Németh Ildikó osztályvezető, Cserkutiné Stipsics Edina pénzügyi osztályvezető, Eső Attila Kft. igazgató.

Az elnök jelzi, hogy Kiss Zoltán Miksa igazoltan van távol az ülésről, majd szavazásra teszi fel a napirendet, melyet a bizottság **8 igen** szavazattal elfogad.

**Napirend:**

1. „Lomi lottó” elnevezésű nyereményjáték 2024. évi szabályzatának a jóváhagyása

Előadó: Németh Ildikó városüzemeltetési osztályvezető

1. A Kőszegfalvi Baráti Körrel kötendő együttműködési megállapodás jóváhagyása

Előadó: Németh Ildikó városüzemeltetési osztályvezető

1. A Szombathelyi Egyházmegyével kötendő megállapodás jóváhagyása

Előadó: Németh Ildikó városüzemeltetési osztályvezető

1. A Hulladékudvar (Kőszeg, 0117/10 hrsz) területére vonatkozó bérleti szerződés jóváhagyása

Előadó: Németh Ildikó városüzemeltetési osztályvezető

**1.napirendi pont**

„Lomi lottó” elnevezésű nyereményjáték 2024. évi szabályzatának a jóváhagyása

**Németh Ildikó:** A 2021. szeptemberétől elindított „Lomi-lottó” nyereményjáték jövőbeni folytatása érdekében készült az előterjesztés, mivel a szabályzata csak egy évre szól. A kőszegi Hulladékudvar igénybevétele megnövekedett a játék óta. Egyúttal örömmel számolhatunk be arról, hogy a Települési Önkormányzatok Országos Szövetsége által kiírt „Legjobb Önkormányzati Gyakorlatok Program 2023” pályázati felhívásán Kőszeg Város Önkormányzata a „Lomi-Lottó” programjával bejutott az országos döntőbe, ahol az "önkormányzati innovációk" témakörében előkelő 2. helyezését ért el, illetve a Munipolis kommunikációs hálózat innovációs különdíját is elnyerte. A kezdetek óta a játékba csatlakozó és támogató partnerek a Coop és Tesco Áruházak már jelezték, hogy továbbra is szívesen részt vesznek a programban.

**Kiss Péter:** Hány tonna hulladék került beszállításra**?**

**Németh Ildikó:** Az adatokat csak most kaptuk meg az STKH Kft-től, a mennyiségeket a testületi anyagba tudjuk beépíteni.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**73/2023. (XII.06.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a „Lomilottó” elnevezésű nyereményjáték 2024. évre vonatkozó szabályzatát a melléklet szerinti tartalommal jóváhagyásra.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Lomilottó nyereményjátékhoz csatlakozó, a nyereményösszeg felét biztosító Hétforrás Nagykereskedelmi és Szolgáltató Zrt. (Coop) és a Tesco-Global Áruházak Zrt. partnerekkel kötendő támogatási szerződés előkészítését, egyúttal hatalmazza fel a polgármestert a szerződések aláírására.
3. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy biztosítsa a Lomi lottó nyereményjáték önkormányzatra jutó 600.000, -Ft összegű pénzügyi fedezetét Kőszeg Város Önkormányzata 2024. évi költségvetésének terhére.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A Kőszegfalvi Baráti Körrel kötendő együttműködési megállapodás jóváhagyása

**Németh Ildikó:** A „Mert kell egy hely!” TOP-7.1.1-16-H-ERFA-2021-00851 pályázat keretében megújult a Kőszegfalvi u. 50. sz. alatt lévő közösségi ház, amely során a hozzá tartozó pinceszint is felújításra került. A klubhelyiség eddig is helyt adott a különböző kulturális rendezvények, közösségi, szabadidős tevékenységek megtartására, most azonban a közösség számára egy szépen felújított klub áll rendelkezésre. Az ingatlanrészre évekkel ezelőtt már ingyenes használatot biztosító szerződés jött létre a Kőszegfalvi Baráti Kör Egyesülettel, azonban a felújítás következtében a szerződés felülvizsgálata, a feltételek pontosítása vetődött fel a felek részéről. A módosításokkal egységes szerkezetbe foglalt megállapodás tervezetbe a személyi változások is átvezetésre kerültek. A klubhelyiség működtetésével kapcsolatos feladatellátást az Egyesület biztosítja, valamint az üzemeltetési és rezsiköltségek viselése, illetve az ahhoz biztosítandó önkormányzati támogatás is beépítésre kerültek. A Jurisics Vár Művelődési Központ és Várszínház pedig szükség esetén segítséget nyújthat a közművelődési feladatok ellátására.

**Illés Péter** jelzi, hogy a szerződés 8. pontjában az Egyesület szót Baráti Körre ki kellene javítani.

**Németh Ildikó**: A Kőszegfalvi Baráti Kör összefoglaló néven Egyesületként szerepel a szerződés különböző pontjaiban.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**74/2023. (XII.06.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek jóváhagyásra a Kőszeg Város Önkormányzata és a Kőszegfalvi Baráti Kör között kötendő, a Kőszeg, Kőszegfalvi u. 50. szám alatti ingatlan ingyenes használatára vonatkozó módosításokkal egységes szerkezetbe foglalt haszonkölcsön szerződést a melléklet szerinti tartalommal és egyben hatalmazza fel a polgármestert annak aláírására.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A Szombathelyi Egyházmegyével kötendő megállapodás jóváhagyása

Németh Ildikó: A katolikus egyházi épületek felújítását a Szombathelyi Egyházmegye 2022 évtől megkezdte, amelyek környezetében lévő közterületek használatára is megkérték az engedélyeket. A projekt részeként időközben az egykori Szegényház felújítása befejeződött, amely épületben Szent Erzsébet Szociális Központ néven a Szombathelyi Egyházmegyei Karitász megváltozott munkaképességűek számára nappali foglalkoztatót üzemeltet.

Jövőre a Jézus Szíve templom, illetve a Jurisics téren lévő templomok felújítása tovább folytatódik, így a Jurisics tér egyes részét, valamint a Jézus Szíve templom előtti közterületeket építési anyag tárolás céljából továbbra is igénybe kívánják venni. Az Egyházmegye a felújítás során a rendelkezésre álló forrás legnagyobb részét az épületekre, azok teljeskörű befejezésére kívánja fordítani, ezért a területfoglalási díj megfizetése alól mentességet szeretne kérni.

A Képviselő-testület az októberi ülésén módosította a közterület-használatról szóló önkormányzati rendeletet, amely szerint a közösségi célt szolgáló műemléki épületek építési munkáihoz szükséges építési anyag tárolásra díjmentesség állapítható meg. A díjmentességre vonatkozó megállapodás tervezetet az önkormányzat ügyvédnője előkészítette.

**Gelencsér Attila:** Mi lesz, ha egy évnél tovább tart?

**Németh Ildikó:** Abban az esetben egy új megállapodást kell előkészíteni, ami szintén bizottságok és a Képviselő-testület elé kerül megtárgyalásra.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**75/2023. (XII.06.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszeg Város Önkormányzata és a Szombathelyi Egyházmegye között kötendő díjmentes közterület használat biztosításáról szóló megállapodás melléklet szerinti tartalommal történő jóváhagyását és egyben hatalmazza fel a polgármestert annak aláírására.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A Hulladékudvar (Kőszeg, 0117/10 hrsz) területére vonatkozó bérleti szerződés jóváhagyása

**Németh Ildikó:** 2023. július 1-jén megváltozott hulladékgazdálkodásiszabályok következtében a hulladékgazdálkodási tevékenység kizárólagos állami feladattá vált, a helyi önkormányzatok feladat- és hatásköre a kizárólag a köztisztasági közfeladatok ellátására terjed ki. A Magyar Állam a hulladékgazdálkodási közfeladat ellátását koncesszióba adta, a MOHU Mol Hulladékgazdálkodási Zrt-nek, Kőszegen továbbra is az STKH Kft. látja el ezt a feladatot, mint alvállalkozó.

Korábban az STKH Kft-vel 2025. december 31-ig megkötött közszolgáltatási szerződés a jogszabályi változások eredményeként július 1-vel hatályát vesztette. A hulladéktörvény rendelkezései alapján az önkormányzatoknak a tulajdonukban lévő eszközöket, létesítményeket biztosítani kell az állami feladat ellátásához. Az év folyamán több levélváltás történt, illetve személyes találkozót kezdeményeztünk mind az STKH, mind pedig a MOHU részvételével. A bejárásra csak nemrég került sor, ahol az új rendszerről is igyekeztek tájékoztatást nyújtani. A Hulladékudvart érintően annak területén lévő csarnok, betonplacc, szociális épület és járműmérleg használatát kell biztosítani, amelyre bérleti szerződést kell kötni. Mivel a kapacitáslekötés először fél évre, majd 2024-2025. évekre szól az STKH és a MOHU között, így a bérleti szerződéseket is ennek megfelelően juttatták el a város részére. A telephelyen említett területekért évi nettó 2,4 MFt összeget fizetnek az önkormányzatnak, július 1-jéig a szociális épületért fizettek csak 80 ezer Ft-ot.

A szerződésben szerepel még a közvilágítás kiépítésének kötelezettsége, valamint a komplett villamos felújítási munkálatok elvégzése, amely ugyan a személyes egyeztetésen felmerült, de anyagi forrás hiányában erre nem tett a város ígéretet. Az érintésvédelmi vizsgálatok során feltárt hiányosságok pótlása természetesen feladatunk.

**Kiss Péter:** Nem közvilágítás, mivel nem közterületen helyezkedik el, az térvilágítás akkor. Ott a környéken nincs közvilágítás, annak a kiépítése hatalmas összeg lenne.

**Németh Ildikó:** A telephelyre bevezető út – ahova esetleg szóba jöhetne a közvilágítás - korábban egy telekalakítás következtében le lett választva a Hulladékudvar területéből.

**Gerencsér Attila:** Ha a városnak szükség lesz a mérlegre, azt hogyan fogjuk megoldani?

**Németh Ildikó:** Az egyeztetésen ennek használata felmerült és jeleztük, hogy amennyiben az inert lerakó üzemelni fog, úgy a mérleg és a szociális épület használatáról meg kell állapodni.

**Gerencsér Attila:** A szerződésben semmi nem szerepel a mérleggel kapcsolatban.

**Dr. Zalán Gábor:** Hosszas, elhúzódó tárgyalásokon vagyunk túl. Polgármester Úr csak akkor volt hajlandó tárgyalni, ha minden partner egyszerre jelen lesz. Pár pontot kifogásoltunk, valamint a törvényi hivatkozások sem voltak aktualizálva. Képviselő - testületi ülésig módosítjuk a szerződéstervezetet kivetetjük a közvilágításra vonatkozó határidőt, valamit a mérleg használatra vonatkozó részt is belevetetjük.

**Gerencsér Attila:** Más nem lehet**,** amit közösen használunk? Például a szociális helyiség?

**Kiss Péter:** Más ott nem nagyon van.

**Eső Attila:** Megjegyzi, hogy nem lehet külön választani a szociális épületet a mérlegtől, mivel ott a kezelő panel.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**76/2023. (XII.06.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg Város Önkormányzata és az STKH Kft. között kötendő a Kőszeg, 0117/10 hrsz-ú ingatlanra, 2023. július 1. – 2023. december 31. közötti időszakra vonatkozó bérleti szerződést a melléklet szerinti tartalommal hagyja jóvá és egyben hatalmazza fel a polgármestert annak aláírására.

Felelős a közlésért: Kiss Péter bizottsági elnök

Határidő: képviselő-testületi ülés

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**77/2023. (XII.06.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg Város Önkormányzata és az STKH Kft. között kötendő a Kőszeg, 0117/10 hrsz-ú ingatlanra, 2024. január 1. – 2025. december 31. közötti időszakra vonatkozó bérleti szerződést a melléklet szerinti tartalommal hagyja jóvá és egyben hatalmazza fel a polgármestert annak aláírására.

Felelős a közlésért: Kiss Péter bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 14 óra 18 perckor berekesztette.

 …………………………… ……………………………..

 Kiss Péter elnök Bizottsági tag